DA, VF Plus reageer op Ramaphosa se toespraakPres. Cyril Ramaphosa. (Foto: Elmond Jiyane/GCIS) Die DA het die skuif na vlak 1 van die staat van inperking verwelkom, maar weereens versoek dat die ramptoestand tot ŉ einde kom en dat die aandklokreël heeltemal opgehef word. Pres. Cyril Ramaphosa het Woensdagaand aangekondig dat die land vanaf 20 September na inperkingsvlak 1 skuif. Die aandklokreël is tussen 00:00 en 04:00 van krag. Volgens John Steenhuisen, DA-leier, sal sy party versoek dat daar ŉ parlementêre debat plaasvind en dat ŉ ad hoc-komitee gestig word om die regering se bestuur van die land se Covid-19-reaksie te beoordeel. “Pres. Ramaphosa en sy regering moet verantwoordelik gehou word vir die vermybare sosio-ekonomiese verwoesting weens die staat van inperking.” Die grootste deel van die ekonomie moes vyf maande gelede al ten volle oopgestel gewees het toe die DA daarvoor gevra het, meen Steenhuisen. “Dit was reeds teen middel April duidelik dat ŉ streng, langdurige afsondering verwoestende sosio-ekonomiese gevolge sou hê, waaronder duisende oormatige sterftes aan ander siektes, miljoene se lewensbestaan wat verlore gaan, miljoene huishoudings wat dieper in armoede gedompel is, duisende ondernemings wat vernietig is, toenemende ongelykheid en miljarde rande wat aan belastinginkomste verloor is. Daardie inkomste moes mense uit armoede trek.” Elke lewe wat verlore gaan, is ŉ menslike tragedie, sê Steenhuisen. Hy wys daarop dat lewens wat verlore gaan weens armoede, ander siektes, geslagsgebaseerde geweld, selfmoord en depressie moeiliker kan wees om te kwantifiseer as lewens wat weens Covid-19 verloor is, veral omdat die gevolge van die inperking oor dekades eerder as maande sal toeneem. “Teen middel April is die aanvanklike kommerwekkende voorspellings vir Covid-19-sterftes reeds skerp afwaarts hersien en dit was reeds toe bekend dat Covid-19 nie ŉ beduidende risiko vir gesonde mense onder die ouderdom van 65 inhou nie. Dit is onvergeeflik dat die regering nie die beperkings dienooreenkomstig gewysig het om die reaksie eweredig te hou met die veelvuldige risiko’s wat ons as ŉ samelewing in die gesig staar nie.” Dr. Pieter Groenewald. (Foto: VF Plus) Dr. Pieter Groenewald, VF Plus-leier, het gesê Suid-Afrika het ekonomiese herstel nou meer nodig as enige onnodige inperkingsmaatreëls. “Die VF Plus se standpunt is steeds dat alle inperkings, met enkele uitsonderings, opgehef moet word.” Daar is volgens Groenewald verstaanbare uitsonderings soos ŉ verbod op massasportbyeenkomste en beperkings op reise na en van lande met ŉ hoër risiko. “Verskeie sektore soos die gastebedryf wat grootliks van toerisme afhanklik is, asook die restaurant-, rolprent- en kunstebedryf, voer tans ŉ desperate stryd om oorlewing en dit is belangrik om hulle van finale ondergang te red. “Die aandklokreël en beperkte handelstye kon nie meer bekostig word nie. Die nuwe spertyd wat geld vanaf middernag is nog een van die regering se onverstaanbare maatreëls wat nie sin maak nie. Dit is ook nie duidelik op presies watter sektore dit van toepassing sal wees nie.” Groenewald meen daar is nou belastingverligting vir private mense en sakeondernemings nodig om besteebare inkomste te bewerkstellig ten einde groei ná Covid-19 te verseker. “Die hele Suid-Afrika is ŉ ekonomiese sone en moet so behandel word. Die ekonomiese stimuluspakket wat die regering in April aangekondig het, is onvoldoende. Beleidsekerheid is nou van die grootste belang.” Die president se beroep op Suid-Afrikaners om aan die Jerusalema-dansuitdaging deel te neem, herinner ŉ mens aan Marie Antoinette wat gesê het die armes moet koek eet, meen Groenewald. “Vir die president om te sê Suid-Afrikaners moet dans terwyl die land in ŉ ekonomiese depressie is, sonder dat hy enige werklike plan aankondig om ekonomiese herstel te bewerkstellig, is uiters teleurstellend.”